
AZ EURÓPAI PARLAMENT JOGALKOTÁSI ÁLLÁSFOGLALÁS-TERVEZETE
az egyrészről az Európai Unió, másrészről a Norvég Királyság közötti, a 2021–2027-es időszakra szóló, az Integrált Határigazgatási Alap részét képező, a határigazgatás és a vízumpolitika pénzügyi támogatására szolgáló eszközre vonatkozó kiegészítő szabályokról szóló megállapodásnak az Unió nevében történő megkötéséről szóló tanácsi határozatra irányuló tervezetről
(12129/2023 – C9‑0002/2023 – 2023/0224(NLE))
(Egyetértés)
Az Európai Parlament,
–	tekintettel a tanácsi határozat tervezetére (12129/2023),
–	tekintettel az Európai Unió és a Norvég Királyság közötti, a 2021 és 2027 közötti időszakra szóló, az Integrált Határigazgatási Alap részét képező, a határigazgatás és a vízumpolitika pénzügyi támogatására szolgáló eszközre vonatkozó kiegészítő szabályokról szóló megállapodás tervezetére (12128/2023),
–	tekintettel a Tanács által az Európai Unió működéséről szóló szerződés 77. cikke (2) bekezdésével és 218. cikke (6) bekezdése második albekezdése a) pontjával és 218 cikke (7) bekezdésével összhangban előterjesztett, egyetértésre irányuló kérelemre (C9‑0002/2023),
–	tekintettel eljárási szabályzata 105. cikkének (1) és (4) bekezdésére és 114. cikkének (7) bekezdésére,
–	tekintettel az Állampolgári Jogi, Bel- és Igazságügyi Bizottság ajánlására (A9‑0000/2024),
1.	egyetért a megállapodás megkötésével;
2.	utasítja elnökét, hogy továbbítsa a Parlament álláspontját a Tanácsnak és a Bizottságnak, valamint a tagállamok és a Norvég Királyság kormányainak és parlamentjeinek.

Az Integrált Határigazgatási Alap részét képező, a határigazgatás és a vízumpolitika pénzügyi támogatására szolgáló eszköz a schengeni vívmányok összefüggésében egyedi eszköz, amelynek célja, hogy erős és hatékony európai integrált határigazgatást biztosítson a külső határokon. Megkönnyíti az engedélyezett határátlépéseket, miközben megelőzi és felderíti az illegális bevándorlást és a határokon átnyúló bűnözést, ezáltal védi a schengeni térséget, összhangban a tagállamok és a társult országok alapvető jogokkal kapcsolatos kötelezettségvállalásaival, és támogatja a közös vízumpolitika egységes végrehajtását és korszerűsítését, hozzájárulva ezáltal a magas szintű biztonság tagállamokban és társult országokban való garantálásához.

Az előadó úgy véli továbbá, hogy tekintettel a schengeni vívmányok sajátos jellegére és egységes alkalmazásának fontosságára a schengeni térség integritása szempontjából, a programok irányítására vonatkozó valamennyi szabályt ugyanúgy kell alkalmazni Norvégiára, mint a tagállamokra. Ez a gyakorlat magas és egységes szintű ellenőrzést biztosít a külső határokon.

A megállapodás továbbá külön mechanizmusokat vezet be a Norvégiával kötött megállapodás gyors kiigazítására vonatkozóan abban az esetben, ha a végrehajtás szempontjából releváns kulcsfontosságú uniós jogszabályok – például a költségvetési rendelet és a közös rendelkezésekről szóló rendelet – módosulnak. A megállapodás azt is biztosítja, hogy a HAVE-rendelet félidős felülvizsgálata figyelembe vegye a schengeni társult országok kései részvételét. A megállapodás ezenfelül az Európai Utasinformációs és Engedélyezési Rendszerre (ETIAS) vonatkozó rendelkezést is tartalmaz. 

A költségvetési és pénzügyi ellenőrzések tekintetében a tagállamokra olyan horizontális kötelezettségek vonatkoznak (például a Számvevőszék, az Európai Csalás Elleni Hivatal [OLAF], az EPPO és a Bizottság hatáskörei alapján), amelyek vagy közvetlenül a Szerződésből, vagy másodlagos uniós jogszabályokból– többek között a fent említett közös rendelkezésekről szóló rendeletből – erednek. A tagállamokra ezek a kötelezettségek ipso facto alkalmazandók, ezért nem szerepelnek a HAVE-rendeletben. Ezért ezeket a kötelezettségeket az e javaslat által érintett megállapodáson keresztül ki kell terjeszteni Norvégiára is.

Következésképpen az előadó úgy véli, hogy az (EU) 2021/1148 rendelet (a továbbiakban: HAVE-rendelet) 7. cikkének (6) bekezdésével összhangban helyénvaló létrehozni egy olyan megállapodást, amely meghatározza a Norvég Királyságnak a 2021–2027-es programozási időszakban az Integrált Határigazgatási Alap részét képező, a határigazgatás és a vízumpolitika pénzügyi támogatására szolgáló eszközben való részvételéhez szükséges kiegészítő szabályokat.

[bookmark: _GoBack]A fentiek alapján az előadó azt javasolja, hogy az Európai Parlament adja egyetértését a tanácsi határozattervezethez, és bízza meg elnökét, hogy továbbítsa a Parlament álláspontját a Tanácsnak, a Bizottságnak, valamint a tagállamok kormányainak és parlamentjeinek.

